Alhoewel dit ’n inisiatief van die Motorfietsklub was, het gemeentelede van regoor die spektrum en selgroepe ingespring om te help. Die Saterdagoggend was alles gereed en is die deure om 09:00 oopgemaak. Mense is in groepe van sowat 20 op ’n slag in die saal toegelaat. Elke besoeker het ’n pakkie kaartjies van verskeie kleure ontvang waarmee hulle items uit die blou, rooi en groen afdelings kon “koop”.
Elke groep is 20 minute gegee om te koop wat hulle kon (elke kaartjie het ’n item uit ’n bepaalde af­deling toegelaat). Nadat die 20 minute verby is, moes almal die saal verlaat om plek te maak vir die vol­gende groep. Op pad uit het elkeen ’n gratis bord­jie eetgoed ontvang wat bestaan het uit ’n worsbroodjie, koeldrank, sap en lekkergoed.